Leiguverð hefur lækkað milli mánaða á höfuðborgarsvæðinu í tvo mánuði í röð . Bæði leigu - og íbúðaverð þróast nú með afar rólegum hætti . 23. desember 2019 | Hagfræðideild Samkvæmt tölum Þjóðskrár lækkaði leiguverð íbúðarhúsnæðis á höfuðborgarsvæðinu um 0,2% milli október og nóvember . Þetta er annar mánuðurinn í röð þar sem mælist lækkun milli mánaða , en í október lækkaði leiguverð um 0,3% frá fyrri mánuði . Árshækkun leiguverðs í nóvember var því 2,0% og hefur ekki mælst lægri síðan í júlí 2015 . Til samanburðar mældist 12 mánaða hækkun íbúðaverðs í fjölbýli 2,6% í sama mánuði en íbúðaverð hafði einnig lækkað í nóvember . Það má því segja að bæði íbúðaverð og leiguverð þróist með afar rólegum hætti um þessar mundir . Samanburður á fermetraverði nýrra samninga í nóvember gefur til kynna að fermetraverð tveggja herbergja íbúða sé hæst í úthverfum í norðurhluta Reykjavíkur . Þar leigist tveggja herbergja íbúð að meðaltali á 3.186 kr. / fm . Fermetraverð þriggja herbergja íbúða er hæst í vesturhluta Reykjavíkur . Þar leigist þriggja herbergja íbúð að meðaltali á 2.776 kr. / fm . Hér kann að skipta máli mismunandi meðalstærð íbúða eftir svæðum en fermetraverð er jafnan hærri eftir því sem íbúðir eru minni að öðru óbreyttu . Lægsta fermetraverð tveggja og þriggja herbergja íbúða er að finna á Suðurlandi . Þar leigist tveggja herbergja íbúð á 2.140 kr. / fm . að meðaltali , og þriggja herbergja íbúð á 1.686 kr. / fm . að meðaltali . Ef litið er til breytinga á meðalfermetraverði í einstaka hverfum frá því í nóvember 2018 má sjá að verð þriggja herbergja íbúða lækkaði mest á Suðurnesjum um 15% milli ára . Í öllum hverfum sem til skoðunar eru innan höfuðborgarsvæðisins lækkaði verð á þriggja herbergja íbúðum á bilinu 1 - 4% , nema í Garðabæ og Hafnarfirði þar sem verð hækkaði um 4% . Tveggja herbergja íbúðir ýmist hækkuðu eða lækkuðu í verði milli ára . Mest varð lækkunin 12% í Garðabæ og Hafnarfirði en hækkunin varð mest í Breiðholti , um 12% . Líkt og á fasteignamarkaði virðist hafa létt á spennu á leigumarkaði og lækkanir víða gert vart við sig sem er kærkomin fyrir marga leigjendur . Nýlega birt gögn Hagstofunnar úr lífskjararannsókn þeirra benti nefnilega til þess að í fyrra bjuggu hátt í 20% leigjendur við íþyngjandi húsnæðiskostnað , þ.e. greiddu a.m.k. 40% ráðstöfunartekna í leigu . Hægari hækkunartaktur og jafnvel lækkun leiguverðs , ásamt auknu framboði af leiguhúsnæði á viðráðanlegum kjörum í takt við aðgerðir stjórnvalda í tengslum við undirritun lífskjarasamninga , verður vonandi til þess að það hlutfall hafi lækkað á yfirstandandi ári . Innihald og form þeirra greininga sem birtast hér er unnið af starfsmönnum Hagfræðideildar Landsbankans hf. og byggist á aðgengilegum opinberum upplýsingum á þeim tíma sem þær voru unnar . Mat á þeim upplýsingum endurspeglar skoðanir starfsmanna Hagfræðideildar Landsbankans á þeim degi þegar þær voru dagsettar , en þær geta breyst án fyrirvara .